กิมเอ็งกำไรพุ่งขึ้น 34%
บริษัทหลักทรัพย์ กิมเอ็งประกาศผลงานงวดไตรมาส 2 ปีนี้กำไรสุทธิ เพิ่มขึ้นถึง 34%
28 ก.ค. 2554

บริษัทหลักทรัพย์ กิมเอ็งประกาศผลงานงวดไตรมาส 2 ปีนี้กำไรสุทธิ เพิ่มขึ้นถึง 34%
บริษัทหลักทรัพย์ กิมเอ็ง (ประเทศไทย) หรือ KEST  แชมป์โบรกเกอร์ 9 ปีซ้อนประกาศผลงานงวดไตรมาส 2 ปีนี้กำไรสุทธิ เพิ่มขึ้นถึง 34% เป็น 181 ล้านบาท คิดเป็นกำไรหุ้นละ  0.32 บาท 
ส่วนผลประกอบการรวมครึ่งแรกของปีนี้ กำไรสุทธิ 375  ล้านบาทหรือ 0.66 บาทต่อหุ้น เติบโตกว่า 38% จากงวดเดียวกันของปีก่อน
ในไตรมาส 2 บริษัทมีรายได้จากค่านายหน้าเพิ่มขึ้น 108.97 ล้านบาท เป็น 619.20 ล้านบาท หรือเติบโต21.36% เนื่องมาจากปริมาณการซื้อขายหลักทรัพย์เฉลี่ยต่อวันของบริษัทฯเพิ่มขึ้นจาก 5,072 ล้านบาท เป็น 6,296 ล้านบาทซึ่งเป็นไปตามภาวะตลาดหุ้นโดยรวมที่มีปริมาณการซื้อขายเฉลี่ยต่อวันจาก23,493 ล้านบาท เพิ่มเป็น 30,354 ล้านบาท
นอกจากนี้รายได้ดอกเบี้ยและเงินปันผลก็เพิ่มขึ้น 26.41 ล้านบาท เป็น 46.28 ล้านบาท หรือเติบโต132.91% เนื่องมาจากการเพิ่มขึ้นของอัตราดอกเบี้ยเงินฝาก และรายได้ดอกเบี้ยเงินให้กู้ยืมเพื่อซื้อหลักทรัพย์(มาร์จิน)เพิ่มขึ้น 29.07 ล้านบาทหรือ89.51% เป็น 61.55 ล้านบาท
ขณะที่ค่าใช้จ่ายรวมของบริษัทฯ เพิ่มขึ้นเพียง 26% เป็น 485.29 ล้านบาท  โดยเฉพาะต้นทุนทางการเงินเพิ่มขึ้น 20.11 ล้านบาทเนื่องมาจากการเพิ่มขึ้นของดอกเบี้ยจ่ายที่ให้แก่เงินวางหลักประกันของลูกค้า,ค่าธรรมเนียมจ่ายเพิ่มขึ้น9.07 ล้านบาทและค่าใช้จ่ายเกี่ยวกับพนักงานเพิ่มขึ้น 68.60 ล้านบาท